Theta
Thēta (Graece θῆτα; in ambabus linguis indeclinabile) est octava alphabeti Graeci littera, quae in lingua antiqua [tʰ] occlusiva alveolaris surda aspirata dicitur, sed inde a saeculo primo sicut nunc in lingua hodierna [θ] fricativa dentalis surda exprimitur. Etiam numerum novem significat. Quia θάνατος 'mors' littera theta incipit, Graeci eam in suffragiis signum damnationis scribebant. Ut scribit Marcus Valerius Martialis: Nosti mortiferum quaestoris, Castrice, signum? Est operae pretium discere theta novum. Exprimeret quotiens rorantem frigore nasum, Letalem iuguli iusserat esse notam. Itaque theta in epitaphiis graphitisque Latinis significat 'obiit' vel 'mortuus est'.